Κατερίνα Καινούργιου

Πρώτα χρόνια

Γεννήθηκε την 1η Μαΐου 1985 στην Αθήνα και μεγάλωσε στην Πεύκη Αττικής. Ο πατέρας της Δημήτρης, είναι επιχειρηματίας ενώ η μητέρα της, Θάλεια, πρώην αεροσυνοδός. Έχει έναν μικρότερο αδελφό, τον Πάνο (γενν. 1987). Από μικρή ηλικία ασχολήθηκε με το μπαλέτο και το πιάνο ενώ φοίτησε στην Ελληνογαλλική Σχολή Αθηνών Saint Joseph. Έπειτα, παρακολούθησε το τμήμα Επικοινωνίας και Μέσων Μαζικής Ενημέρωσης του Πανεπιστημίου Αθηνών, από το οποίο και αποφοίτησε.

2005-2010: Τα πρώτα τηλεοπτικά βήματα

Έκανε τα πρώτα της βήματα στο χώρο των ΜΜΕ, το 2005, δουλεύοντας ως ρεπόρτερ στην πρωινή εκπομπή «Χωρίς ταμπού» που παρουσίαζε η Μαρία Μπεκατώρου, στο τηλεοπτικό σταθμό Τηλεάστυ. Η συνεργασία με την εκπομπή ολοκληρώθηκε έπειτα από μία σεζόν. Από το 2006 μέχρι το 2008, ήταν μέλος της δημοσιογραφικής ομάδας της εκπομπής «Όμορφος Κόσμος το πρωί» με παρουσιαστή τον Γρηγόρη Αρναούτογλου. Στον Όμορφο Κόσμο έκανε ρεπορτάζ, συνεντεύξεις και ζωντανές συνδέσεις ενώ πολλές φορές είχε και παρουσία στο πλατό της εκπομπής δίπλα από τον παρουσιαστή. Το 2007, έκανε μία guest εμφάνιση στην κωμική σειρά του Γιώργου Καπουτζίδη «Στο Παρά Πέντε» υποδυόμενη μία δημοσιογράφο στο τελευταίο επεισόδιο της σειράς. Τη σεζόν 2008-2009 δούλεψε ως ρεπόρτερ στην εκπομπή «Πρωινός καφές» στον ANT1 με παρουσιαστές τον Νίκο Μουτσινά και την Κατερίνα Ζαρίφη.
Το καλοκαίρι του 2009, μετά την αποχώρηση του Γρηγόρη Αρναούτογλου από την πρωινή ζώνη του Mega Channel, πέρασε από δοκιμαστικό για την θέση της παρουσιάστριας της έβδομης σεζόν του «Όμορφου Κόσμου το πρωί». Τελικά ανέλαβε την παρουσίαση της εκπομπής μαζί με τους Νίκο Παπαδάκη, Δούκισσα Νομικού, Δημήτρη Ουγγαρέζο και Μαρία Αραμπατζή για μία σεζόν.

2010-2016: ALPHA

Το καλοκαίρι του 2010, υπέγραψε συμβόλαιο συνεργασίας με τον τηλεοπτικό σταθμό Alpha TV για την εκπομπή «Δέστε τους» ως συμπαρουσιάστρια του Νίκου Μουτσινά και της Μαρίας Ηλιάκη. Η εκπομπή σημείωσε μεγάλη επιτυχία στη μεσημεριανή ζώνη ολοκληρώνοντας τον κύκλο της έπειτα από τέσσερις σεζόν, τον Ιούνιο του 2014. Μετά την ολοκλήρωση του Δέστε τους, το καλοκαίρι της ίδιας χρονιάς, ανέλαβε μαζί με τον Παύλο Σταματόπουλο την παρουσίαση της καλοκαιρινής ψυχαγωγικής εκπομπής «Καλοκαίρι Παντού».
Η ίδια συνέχισε την συνεργασία της με τον Alpha και την απογευματινή ζώνη και τη σεζόν 2014-2015. Εκείνη τη σεζόν παρουσίασε μαζί με τον Γιώργο Λιανό, την Μπέττυ Μαγγίρα και την Αλέκα Καμηλά την εκπομπή «Όλα Παίζουν» που αντικατέστησε το «Δέστε τους».
Τη σεζόν 2015-2016, ανέλαβε την παρουσίαση της μεσημεριανής ψυχαγωγικής εκπομπής «Λόγω TiVis» ως κεντρική παρουσιάστρια. Η εκπομπή έκανε πρεμιέρα στις 19 Οκτωβρίου του 2015 με σκοπό να ολοκληρωθεί τον Ιούνιο του 2016. Τελικά προβλήθηκε για τελευταία φορά στις 27 Μαΐου του 2016 ένα μήνα νωρίτερα από την αρχική συμφωνία. Ο λόγος της πρόωρης ολοκλήρωσης της ήταν τα χαμηλά ποσοστά τηλεθέασης. Μετά το «Λόγω TiVis» δεν ανανέωσε την συνεργασία της με τον σταθμό για έβδομη χρονιά.

2016-σήμερα: Πρωινές εκπομπές EPSILON/OPEN

Τον Ιούλιο του 2016, υπέγραψε συμβόλαιο συνεργασίας με τον τηλεοπτικό σταθμό Epsilon TV για την πρωινή ζώνη. Από τον Σεπτέμβριο του ίδιου έτους ξεκίνησε να παρουσιάζει την πρωινή ψυχαγωγική εκπομπή «Φτιάξε καφέ... να στα πω». Η εκπομπή ολοκληρώθηκε μετά από δύο σεζόν τον Ιούλιο του 2018. Παράλληλα με το «Φτιάξε καφέ» ανέλαβε την παρουσίαση της εκπομπής «Star Academy Magazine» μαζί με τον Θέμη Μάλλη, τον Μάρτιο του 2017. Η εκπομπή παρουσίαζε αποκλειστικό υλικό από το μουσικό reality Star Academy που μεταδιδόταν εκείνη την περίοδο στον τηλεοπτικό σταθμό Epsilon TV.
Μετά την πώληση του σταθμού Epsilon TV και την μετονομασία σε Open TV ανανέωσε την συνεργασία της με τον τηλεοπτικό σταθμό και πάλι για την πρωινή ζώνη. Από τις 25 Οκτωβρίου του 2018 μέχρι σήμερα, παρουσιάζει την πρωινή ψυχαγωγική εκπομπή «Ευτυχείτε» για δεύτερη συνεχόμενη σεζόν. Ακόμη το 2018 έκανε μία guest εμφάνιση στην κωμική σειρά «Για πάντα παιδιά» υποδυόμενη τον εαυτό της.

Lynne by Katerina Kainourgiou

Το 2013, ξεκίνησε τη συνεργασία της με την εταιρία γυναικείου ρουχισμού "Lynne", σχεδιάζοντας τη δική της σειρά ρούχων, με την επωνυμία "Lynne by Katerina Kainourgiou".

www.katken.gr (KatKen Cosmetics)

Το φθινόπωρο του 2017, δημιούργησε το διαδικτυακό κατάστημα "www.katken.gr", στο οποίο είναι διαθέσιμα προς πώληση, καλλυντικά (κραγιόν, lipgloss, contouring,βλεφαρίδες και σκιές) που σχεδιάζει η ίδια, με την επωνυμία KatKen Cosmetics.

Προσωπική ζωή

Από τα μέσα του 2019 είναι ζευγάρι με τον εφοπλιστή Φίλιππο Τσαγκρίδη-Παναγόπουλο.